[{"text_idx": "#000000", "text": "\u00abHainbat bisita mota egiteko aukera ematen du Mendukilo kobazuloak\u00bb"}, {"text_idx": "#000001", "text": "2005ean ireki zen Astizko Mendukilo kobazuloa publikoari, Amaia Govillar langileak azaldu duenez; \u00abBurdin Arotik ezagutzen da kobazuloa, duela 3.000 urte, eta ukuilu gisa erabili zen. 1953an Isaac Santestebanek beheko gela deskubritu zuen eta jendea etortzen hasi zen. Nafarroako Gobernuak kobazuloa itxi zuen babesteko, eta bisitak egiteko prestatzea erabaki zuten. Larraungo eta Lekunberriko Udalek eta Plazaolako Partzuergoak hartu zuten kudeaketa\u00bb."}, {"text_idx": "#000002", "text": "Kobazuloak hainbat bisita egiteko aukera ematen du; \u00abalde turistikoan hiru gela ikus daitezke, kilometro erdi baino gehiagoz ibiltzen 40 metroko sakoneran. Espeleoturismoa ere egin daiteke, beheko gela ezkutuak ezagutzeko familiarekin. Azkenik espeleoabentura dago, teknikoagoa dena, 70 metroko sakonerara jaisten soken laguntzekin. Kobazuloko gelarik handiena ikus daiteke horrela, gerlari baten kaskoaren itxura duen estalagmita bat duena\u00bb. Honez gain, ikastetxeentzako Natur Eskola daukate eta \u00abEguberrietan haurrentzako bisita egiten dugu, ginkana bat egiten dute eta Olentzero eta Mari Domingi ezagutzen dituzte\u00bb."}]